CELEX: 22021A0607(01)
Language: mt
Date: 2021-05-25 00:00:00
Title: Ftehim bejn l-Unjoni Ewropea u r-Repubblika Federali tas-Somalja dwar l-istatus tal-Missjoni Militari tal-Unjoni Ewropea biex tikkontribwixxi għat-Taħriġ tal-Forzi tas-Sigurtà tas-Somalja (EUTM SOMALIA) fir-Repubblika Federali tas-Somalja

7.6.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 200/3
               
            
         FTEHIM BEJN L-UNJONI EWROPEA U R-REPUBBLIKA FEDERALI TAS-SOMALJA DWAR L-ISTATUS TAL-MISSJONI MILITARI TAL-UNJONI EWROPEA BIEX TIKKONTRIBWIXXI GĦAT-TAĦRIĠ TAL-FORZI TAS-SIGURTÀ TAS-SOMALJA (EUTM SOMALIA) FIR-REPUBBLIKA FEDERALI TAS-SOMALJA
         L-UNJONI EWROPEA, minn hawn ’il quddiem imsejħa “l-UE”,
         minn naħa, u
         R-REPUBBLIKA FEDERALI TAS-SOMALJA, minn hawn ’il quddiem imsejħa “l-Istat Ospitanti”,
         min-naħa l-oħra,
         minn hawn ’il quddiem imsejħin “il-Partijiet”,
         B’KONT MEĦUD TA’:
         
                     —
                  
                  
                     l-ittra tal-Prim Ministru tar-Repubblika Federali tas-Somalja tal-11 ta’ Jannar 2013,
                  
               
                     —
                  
                  
                     id-Deċiżjoni tal-Kunsill 2010/96/PESK tal-15 ta’ Frar 2010 dwar missjoni militari tal-Unjoni Ewropea biex tikkontribwixxi għat-taħriġ tal-Forzi tas-Sigurtà tas-Somalja (1),
                  
               
                     —
                  
                  
                     il-fatt li dan il-Ftehim ma jaffettwax id-drittijiet u l-obbligi tal-Partijiet taħt ftehimiet internazzjonali u strumenti oħrajn li jistabbilixxu qrati u tribunali internazzjonali, inkluż l-Istatut tal-Qorti Kriminali Internazzjonali,
                  
               FTIEHMU KIF ĠEJ:
         
            Artikolu 1
            Kamp ta’ applikazzjoni u definizzjonijiet
            
               1.   Dan il-Ftehim japplika għall-missjoni militari tal-UE biex tikkontribwixxi għat-taħriġ tal-forzi tas-sigurtà tas-Somalja (EUTM Somalia) u għall-persunal tagħhom.
            
            
               2.   Dan il-Ftehim japplika biss fit-territorju tal-Istat Ospitanti.
            
            
               3.   Għall-finijiet ta’ dan il-Ftehim:
               
                           (a)
                        
                        
                           “EUTM Somalia” tfisser il-kwartieri ġenerali tal-missjoni tal-UE u l-kontinġenti nazzjonali li jikkontribwixxu għall-missjoni, it-tagħmir tagħhom u l-mezzi ta’ trasport tagħhom;
                        
                     
                           (b)
                        
                        
                           “missjoni” tfisser it-tħejjija, l-istabbiliment, it-twettiq u l-appoġġ ta’ EUTM Somalia;
                        
                     
                           (c)
                        
                        
                           “Kmandant tal-Forza tal-Missjoni” tfisser il-Kmandant ta’ EUTM Somalia fis-sit tal-missjoni;
                        
                     
                           (d)
                        
                        
                           “kwartieri ġenerali militari tal-UE” tfisser il-kwartieri ġenerali militari u l-elementi tagħhom, irrispettivament minn fejn jinsabu, taħt l-awtorità tal-kmandanti militari tal-UE li jeżerċitaw il-kmand jew il-kontroll militari ta’ EUTM Somalia;
                        
                     
                           (e)
                        
                        
                           “kontinġenti nazzjonali” tfisser l-unitajiet u l-elementi li jappartjenu għall-Istati Membri tal-UE u għall-Istati l-oħrajn li jipparteċipaw f’EUTM Somalia;
                        
                     
                           (f)
                        
                        
                           “persunal ta’ EUTM Somalia” tfisser il-persunal ċivili u militari assenjat lil EUTM Somalia kif ukoll il-persunal skjerat għat-tħejjija tal-missjoni u l-persunal li jivvjaġġa għal Stat Kontributur jew istituzzjoni tal-UE fil-qafas tal-missjoni, li jkunu jinsabu, ħlief kif previst mod ieħor f’dan il-Ftehim, fit-territorju tal-Istat Ospitanti, bl-eċċezzjoni tal-persunal impjegat lokalment u l-persunal impjegat minn kuntratturi kummerċjali internazzjonali;
                        
                     
                           (g)
                        
                        
                           “persunal impjegat lokalment” tfisser persunal li jkunu ċittadini tal-Istat Ospitanti jew residenti b’mod permanenti fih;
                        
                     
                           (h)
                        
                        
                           “faċilitajiet ta’ EUTM Somalia” tfisser il-bini, l-akkomodazzjoni u l-art kollha meħtieġa għal EUTM Somalia u l-persunal ta’ EUTM Somalia;
                        
                     
                           (i)
                        
                        
                           “Stat Kontributur” tfisser Stat li jipprovdi kontinġent nazzjonali għal EUTM Somalia.
                        
                     
         
         
            Artikolu 2
            Dispożizzjonijiet ġenerali
            
               1.   EUTM Somalia u l-persunal ta’ EUTM Somalia għandhom jirrispettaw il-liġijiet u r-regolamenti tal-Istat Ospitanti u ma għandhom iwettqu l-ebda azzjoni jew attività inkompatibbli mal-objettivi tal-missjoni.
            
            
               2.   EUTM Somalia għandha tinforma regolarment lill-gvern tal-Istat Ospitanti bin-numru ta’ membri tal-persunal ta’ EUTM Somalia stazzjonati fit-territorju tal-Istat Ospitanti.
            
         
         
            Artikolu 3
            Identifikazzjoni
            
               1.   Il-persunal ta’ EUTM Somalia jrid f’kull waqt iġorr miegħu passaport jew karta tal-identità militari.
            
            
               2.   Il-vetturi, l-inġenji tal-ajru, il-bastimenti u l-mezzi l-oħrajn ta’ trasport ta’ EUTM Somalia għandu jkollhom fuqhom marki ta’ identifikazzjoni u/jew pjanċi tar-reġistrazzjoni distintivi ta’ EUTM Somalia, li dwarhom l-awtoritajiet rilevanti tal-Istat Ospitanti għandhom ikunu notifikati.
            
            
               3.   EUTM SOMALIA għandu jkollha d-dritt li turi l-bandiera tal-Unjoni Ewropea u marki bħal insinji militari, titli u simboli uffiċjali, fuq il-faċilitajiet, il-vetturi u l-mezzi l-oħrajn ta’ trasport tagħha. L-uniformijiet tal-persunal ta’ EUTM Somalia għandu jkollhom emblema distintiva ta’ EUTM Somalia. Il-bnadar jew l-insinji nazzjonali tal-kontinġenti nazzjonali li jikkostitwixxu l-missjoni jistgħu jkunu murija fuq il-faċilitajiet, il-vetturi u l-mezzi l-oħrajn ta’ trasport u l-uniformijiet ta’ EUTM Somalia, skont id-deċiżjoni tal-Kmandant tal-Forza tal-Missjoni.
            
         
         
            Artikolu 4
            Qsim tal-fruntieri u moviment fit-territorju tal-Istat Ospitanti
            
               1.   Il-persunal ta’ EUTM Somalia għandu jidħol fit-territorju tal-Istat Ospitanti biss jekk jippreżenta d-dokumenti previsti fl-Artikolu 3(1) jew, fil-każ tal-ewwel dħul, ordni ta’ moviment individwali jew kollettiva maħruġa minn EUTM Somalia. Huwa għandu jkun eżenti mir-regolamenti dwar il-passaporti u l-viżi, l-ispezzjonijiet dwar l-immigrazzjoni u l-kontroll tad-dwana mad-dħul, mal-ħruġ jew fit-territorju tal-Istat Ospitanti.
            
            
               2.   Il-persunal ta’ EUTM Somalia għandu jkun eżenti mir-regolamenti tal-Istat Ospitanti dwar ir-reġistrazzjoni u l-kontroll tal-barranin, iżda m’għandu jikseb l-ebda dritt għal residenza jew domiċilju permanenti fit-territorju tal-Istat Ospitanti.
            
            
               3.   L-assi u l-mezzi ta’ trasport ta’ EUTM Somalia li jidħlu fi, jew jgħaddu jew joħorġu mit-territorju tal-Istat Ospitanti b’appoġġ għall-missjoni għandhom ikunu eżenti minn kwalunkwe rekwiżit li jipproduċu inventarji jew dokumentazzjoni oħra doganali, u minn kwalunkwe spezzjoni.
            
            
               4.   Il-persunal ta’ EUTM Somalia jista’ jsuq vetturi bil-mutur u jħaddem inġenji tal-ajru fit-territorju tal-Istat Ospitanti bil-kondizzjoni li jkollu liċenzji tas-sewqan jew liċenzji ta’ bdot nazzjonali, internazzjonali jew militari validi, kif meħtieġ.
            
            
               5.   Għall-finijiet tal-missjoni, l-Istat Ospitanti għandu jagħti lil EUTM Somalia u lill-persunal ta’ EUTM Somalia l-libertà tal-moviment u tal-ivvjaġġar fit-territorju tiegħu, inkluż fl-ispazju tal-ajru tiegħu.
            
            
               6.   Għall-finijiet tal-operazzjoni, EUTM Somalia tista’ twettaq fit-territorju tal-Istat Ospitanti, inkluż fl-ispazju tal-ajru tagħha, kwalunkwe eżerċizzju jew prattika bl-armi.
            
            
               7.   Għall-finijiet tal-operazzjoni, EUTM Somalia tista’ tuża toroq pubbliċi, pontijiet, vapuri u ajruporti mingħajr il-ħlas ta’ dazji, imposti, pedaġġi, taxxi u ħlasijiet simili. EUTM Somalia m’għandhiex tkun eżenti minn tariffi raġonevoli għas-servizzi mitluba u mwettqa, bil-kondizzjonijiet li japplikaw għal dawk mogħtija għall-forzi armati tal-Istat Ospitanti.
            
         
         
            Artikolu 5
            Privileġġi u immunitajiet ta’ EUTM Somalia mogħtija mill-Istat Ospitanti
            
               1.   Il-faċilitajiet ta’ EUTM Somalia għandhom ikunu invjolabbli. L-aġenti tal-Istat Ospitanti m’għandhomx jidħlu fihom mingħajr il-kunsens tal-Kmandant tal-Forza tal-Missjoni.
            
            
               2.   Il-faċilitajiet ta’ EUTM Somalia, it-tagħmir tagħhom u l-assi l-oħra fihom kif ukoll il-mezzi ta’ trasport tagħha għandu jkollhom immunità minn kull tfittxija, rekwiżizzjoni, sekwestru jew eżekuzzjoni.
            
            
               3.   EUTM Somalia, il-proprjetà u l-assi tagħha, kull fejn jinsabu u fil-pussess ta’ kull minn ikun, għandhom igawdu l-immunità minn kull forma ta’ proċess legali.
            
            
               4.   L-arkivji u d-dokumenti ta’ EUTM Somalia għandhom ikunu dejjem invjolabbli, kull fejn ikunu.
            
            
               5.   Il-korrispondenza uffiċjali ta’ EUTM Somalia għandha tkun invjolabbli. Korrispondenza uffiċjali tfisser kull korrispondenza relatata mal-missjoni u l-funzjonijiet tagħha.
            
            
               6.   Fir-rigward ta’ merkanzija mixtrija u importata, is-servizzi pprovduti u l-faċilitajiet użati minn EUTM Somalia għall-finijiet tal-missjoni, EUTM Somalia, kif ukoll dawk tal-fornituri jew il-kuntratturi tagħha li mhumiex ċittadini tal-Istat Ospitanti, għandhom ikunu eżentati mill-imposti, it-taxxi u l-ħlasijiet simili kollha nazzjonali, reġjonali u komunali. EUTM Somalia ma għandhiex tkun eżentata mill-imposti, it-taxxi jew il-ħlasijiet li jirrappreżentaw ħlas għal servizzi mogħtija.
            
            
               7.   L-Istat Ospitanti għandu jawtorizza d-dħul ta’ artikli, vetturi militari, tagħmir militari u prodotti għall-missjoni u jagħtihom eżenzjoni mid-dazji doganali, it-tariffi, il-pedaġġi, it-taxxi u l-ħlasijiet simili kollha, ħlief għall-ħlasijiet għal ħżin, trasport u servizzi mogħtija oħrajn.
            
         
         
            Artikolu 6
            Privileġġi u immunitajiet tal-persunal ta’ EUTM Somalia mogħtija mill-Istat Ospitanti
            
               1.   Il-persunal ta’ EUTM Somalia ma għandu jkun soġġett għal ebda forma ta’ arrest jew detenzjoni.
            
            
               2.   Id-dokumenti, il-korrispondenza u l-proprjetà tal-persunal ta’ EUTM Somalia għandhom ikunu invjolabbli, ħlief fil-każ ta’ miżuri ta’ eżekuzzjoni li huma permessi skont il-paragrafu 6.
            
            
               3.   Il-persunal ta’ EUTM Somalia għandu jgawdi immunità mill-ġuriżdizzjoni kriminali tal-Istat Ospitanti f’kull ċirkustanza.
               L-immunità mill-ġuriżdizzjoni kriminali tal-persunal ta’ EUTM SOMALIA tista’ titneħħa mill-Istat Kontributur jew l-istituzzjoni tal-UE kkonċernata, skont il-każ. Din it-tneħħija trid dejjem tkun espliċita.
            
            
               4.   Il-persunal ta’ EUTM SOMALIA għandu jgawdi immunità mill-ġuriżdizzjoni ċivili u amministrattiva tal-Istat Ospitanti fir-rigward tal-kliem li jgħid jew jikteb u l-atti kollha li jwettaq fil-qadi tal-funzjonijiet uffiċjali tiegħu. Jekk jitressaq xi proċediment ċivili kontra membru tal-persunal ta’ EUTM Somalia quddiem kwalunkwe qorti tal-Istat Ospitanti, il-Kmandant tal-Forza tal-Missjoni u l-awtorità kompetenti tal-Istat Kontributur jew tal-istituzzjoni tal-UE għandhom jiġu notifikati minnufih. Qabel il-bidu tal-proċediment quddiem il-qorti, il-Kmandant tal-Forza tal-Missjoni u l-awtorità kompetenti tal-Istat Kontributur jew tal-istituzzjoni tal-UE għandhom jiċċertifikaw lill-qorti jekk l-att inkwistjoni kienx twettaq mill-membru tal-persunal tal-EUTM Somalia fil-qadi tal-funzjonijiet uffiċjali tiegħu.
               Jekk l-att ikun twettaq fil-qadi ta’ funzjonijiet uffiċjali, il-proċediment m’għandux jinbeda u għandhom japplikaw id-dispożizzjonijiet tal-Artikolu 15. Jekk l-att ma jkunx twettaq fil-qadi ta’ funzjonijiet uffiċjali, il-proċediment jista’ jitkompla. Iċ-ċertifikazzjoni mill-Kmandant tal-Forza tal-Missjoni u l-awtorità kompetenti tal-Istat Kontributur jew l-istituzzjoni tal-UE hija vinkolanti fuq il-ġuriżdizzjoni tal-Istat Ospitanti, li ma jistax jikkontestaha.
               Il-bidu ta’ proċedimenti mill-persunal tal-EUTM Somalia għandu jipprekludih milli jinvoka l-immunità mill-ġuriżdizzjoni fir-rigward ta’ kwalunkwe kontrotalba relatata direttament mat-talba prinċipali.
            
            
               5.   Il-persunal ta’ EUTM Somalia mhuwiex obbligat li jagħti evidenza bħala xhieda.
            
            
               6.   L-ebda miżura ta’ eżekuzzjoni ma tista’ tittieħed fir-rigward tal-persunal ta’ EUTM Somalia, ħlief fil-każ li jinfetaħ kontrih proċediment ċivili mhux relatat mal-funzjonijiet uffiċjali tiegħu. Il-proprjetà tal-persunal ta’ EUTM Somalia, li tkun iċċertifikata mill-Kmandant tal-Forza tal-Missjoni bħala meħtieġa għat-twettiq tal-funzjonijiet uffiċjali tiegħu, għandha tkun ħielsa mis-sekwestru għall-eżekuzzjoni ta’ sentenza, deċiżjoni jew ordni. Fi proċedimenti ċivili, il-persunal ta’ EUTM Somalia m’għandu jkun soġġett għal ebda restrizzjoni fuq il-libertà personali tiegħu u għal ebda miżura oħra ta’ kostrinġiment.
            
            
               7.   L-immunità tal-persunal ta’ EUTM Somalia mill-ġuriżdizzjoni tal-Istat Ospitanti ma teżentahx mill-ġuriżdizzjonijiet tal-Istati Kontributuri rispettivi.
            
            
               8.   Il-persunal ta’ EUTM Somalia għandu fir-rigward tas-servizzi mwettqa għal EUTM Somalia jkun eżentat mid-dispożizzjonijiet tas-sigurtà soċjali li jistgħu jkunu fis-seħħ fl-Istat Ospitanti.
            
            
               9.   Il-persunal ta’ EUTM Somalia għandu jkun eżentat minn kwalunkwe forma ta’ tassazzjoni fl-Istat Ospitanti fuq is-salarju u l-emolumenti mħallsa lilu minn EUTM Somalia jew mill-Istati Kontributuri, kif ukoll fuq kwalunkwe dħul li jirċievi minn barra l-Istat Ospitanti.
            
            
               10.   Il-membri tal-persunal ta’ EUTM Somalia għandhom ikunu soġġetti għall-ħlas ta’ dazji doganali, taxxi, u ħlasijiet relatati fuq oġġetti għall-użu personali tagħhom, bl-eċċezzjoni ta’ oġġetti diġà fil-pussess tagħhom mad-dħul fit-territorju tal-Istat Ospitanti u provvisti essenzjali. Mhumiex eżentati mill-ħlas ta’ tariffi għal ħżin, trasport u servizzi simili għall-użu personali tagħhom.
               Il-bagalji personali tal-persunal ta’ EUTM Somalia għandhom ikunu eżentati mill-ispezzjoni, sakemm ma jkunx hemm raġunijiet serji li għalihom wieħed jemmen li jkun fihom oġġetti u affarijiet li mhumiex għall-użu personali tal-persunal ta’ EUTM Somalia, jew oġġetti li l-importazzjoni jew l-esportazzjoni tagħhom hi pprojbita mil-liġi jew ikkontrollata mir-regolamenti ta’ kwarantina tal-Istat Ospitanti. Tali spezzjoni għandha ssir biss fil-preżenza tal-membru tal-persunal ta’ EUTM Somalia ikkonċernat jew ta’ rappreżentant awtorizzat ta’ EUTM Somalia.
            
         
         
            Artikolu 7
            Persunal impjegat lokalment
            Il-persunal impjegat lokalment għandu jgawdi privileġġi u immunitajiet biss sa fejn dan ikun ammess mill-Istat Ospitanti. Madankollu, l-Istat Ospitanti għandu jeżerċita l-ġuriżdizzjoni tiegħu fuq dak il-persunal b’tali mod li ma jfixkilx eċċessivament it-twettiq tal-funzjonijiet ta’ EUTM Somalia.
         
         
            Artikolu 8
            Ġuriżdizzjoni kriminali
            L-awtoritajiet kompetenti ta’ Stat Kontributur għandu jkollhom id-dritt jeżerċitaw fit-territorju tal-Istat Ospitanti is-setgħat kollha ta’ ġuriżdizzjoni kriminali u dixxiplinarji kollha mogħtija lilhom mil-liġi tal-Istat Kontributur fir-rigward tal-persunal kollu ta’ EUTM Somalia soġġett għal-liġi rilevanti tal-Istat Kontributur.
         
         
            Artikolu 9
            Uniformi u armi
            
               1.   L-ilbies tal-uniformi għandu jkun soġġett għal regoli adottati mill-Kmandant tal-Forza tal-Missjoni.
            
            
               2.   Il-persunal ta’ EUTM Somalia għandu jkollu d-dritt li jġorr fuqu armi u munizzjon, soġġett għal awtorizzazzjoni mill-Kmandant tal-Forza tal-Missjoni.
            
            
               3.   EUTM Somalia għandha tkun awtorizzata tieħu l-miżuri meħtieġa fit-territorju tal-Istat Ospitanti f’dan il-kuntest, inkluż l-użu tal-forza neċessarja u proporzjonata, biex tipproteġi lill-persunal ta’ EUTM Somalia, biex tipproteġi l-bini, il-vetturi u l-assi tagħha kontra atti li jistgħu jipperikolaw il-ħajja tal-persunal ta’ EUTM Somalia jew li jistgħu jikkawżawlhom ħsara fiżika, u, fejn meħtieġ, biex tipproteġi fl-istess ħin lil persuni oħra li jiffaċċaw l-istess theddida fil-viċinanza immedjata tal-missjoni minn atti li jipperikolaw ħajjet dawn il-persuni jew li x’aktarx jikkaġunawlhom ħsara fiżika serja.
            
            
               4.   Il-lista tal-persunal ta’ EUTM Somalia maħtur u awtorizzat mill-Kmandant tal-Forza tal-Missjoni li jġorr armi tan-nar u munizzjon, inkluż it-trasport tagħhom, għandha tiġi kkomunikata lill-awtoritajiet kompetenti Somali.
            
         
         
            Artikolu 10
            Appoġġ mill-Istat Ospitanti u kuntratti
            
               1.   L-Istat Ospitanti jaqbel, jekk mitlub, li jgħin lill-EUTM Somalia fis-sejba ta’ faċilitajiet adatti.
            
            
               2.   Skont il-mezzi tiegħu, l-Istat Ospitanti għandu jipprovdi, mingħajr ħlas, faċilitajiet li tagħhom ikun is-sid, sa fejn dawn il-faċilitajiet ikunu meħtieġa għat-twettiq tal-attivitajiet amministrattivi u operattivi ta’ EUTM Somalia. Fir-rigward ta’ installazzjonijiet li huma proprjetà ta’ entitajiet legali privati, l-Istat Ospitanti għandu jimpenja ruħu li jappoġġa, bi spejjeż ta’ EUTM Somalia, l-isforzi biex jinstabu u jsiru disponibbli tali installazzjonijiet.
            
            
               3.   Fil-limiti tal-mezzi u l-kapaċitajiet tiegħu, l-Istat Ospitanti għandu jgħin fit-tħejjija, l-istabbiliment u t-twettiq tal-operazzjoni u l-appoġġ għaliha. L-għajnuna u l-appoġġ għall-missjoni mill-Istat Ospitanti għandhom jingħataw bl-istess kondizzjonijiet bħall-għajnuna u l-appoġġ mogħtijin lill-forzi armati tal-Istat Ospitanti.
            
            
               4.   Il-liġi applikabbli għall-kuntratti konklużi minn EUTM Somalia fl-Istat Ospitanti għandha tiġi determinata mill-kuntratt.
            
            
               5.   Il-kuntratt jista’ jistipula li l-proċedura tar-riżoluzzjoni tat-tilwim imsemmija fl-Artikolu 15(3) u (4) għandha tkun applikabbli għat-tilwim li jirriżulta mill-applikazzjoni tal-kuntratt.
            
            
               6.   L-Istat Ospitanti għandu jiffaċilita l-implimentazzjoni tal-kuntratti konklużi minn EUTM Somalia ma’ entitajiet kummerċjali għall-finijiet ta’ EUTM Somalia.
            
         
         
            Artikolu 11
            Bidla għall-faċilitajiet
            
               1.   EUTM Somalia għandha tkun awtorizzata li tibni, tibdel jew b’mod ieħor timmodifika l-faċilitajiet kif mitlub għall-ħtiġijiet operattivi tagħha.
            
            
               2.   L-Istat Ospitanti m’għandu jitlob lil EUTM Somalia ebda kumpens għal dan il-bini, tibdil jew modifiki.
            
         
         
            Artikolu 12
            Persunal deċedut ta’ EUTM Somalia
            
               1.   Il-Kmandant tal-Forza tal-Missjoni għandu jkollu d-dritt li jieħu f’idejh, u li jagħmel l-arranġamenti adatti, għar-ripatrijazzjoni ta’ kwalunkwe membru tal-persunal ta’ EUTM Somalia deċedut, kif ukoll tal-proprjetà personali tiegħu.
            
            
               2.   Ma għandha ssir l-ebda awtopsja fuq kwalunkwe membru deċedut ta’ EUTM Somalia mingħajr il-qbil tal-Istat ikkonċernat u fil-preżenza ta’ rappreżentant ta’ EUTM Somalia u/jew l-Istat ikkonċernat.
            
            
               3.   L-Istat Ospitanti u EUTM Somalia għandhom jikkooperaw kemm jista’ jkun possibbli bil-ħsieb tar-ripatrijazzjoni bikrija tal-membru tal-persunal deċedut ta’ EUTM Somalia.
            
         
         
            Artikolu 13
            Sigurtà ta’ EUTM Somalia u pulizija militari
            
               1.   L-Istat Ospitanti għandu jieħu l-miżuri kollha xierqa biex jassigura s-sikurezza u s-sigurtà ta’ EUTM Somalia u l-persunal ta’ EUTM Somalia. Kwalunkwe dispożizzjoni proposta mill-Istat Ospitanti għandha tiġi maqbula mal-Kmandant tal-Forza tal-Missjoni qabel ma tiġi implimentata.
            
            
               2.   EUTM Somalia hija awtorizzata li tieħu l-miżuri meħtieġa sabiex tipproteġi l-faċilitajiet tagħha, inklużi dawk użati għat-taħriġ, minn kwlunkwe attakk jew intrużjoni esterna.
            
            
               3.   Il-Kmandant tal-Forza tal-Missjoni jista’ jistabbilixxi unità ta’ pulizija militari sabiex tinżamm l-ordni fil-faċilitajiet tal-EUTM Somalia.
            
            
               4.   L-unità tal-pulizija militari tista’ wkoll, f’konsultazzjoni u kooperazzjoni mal-pulizija militari jew il-pulizija tal-Istat Ospitanti, taġixxi barra mill-faċilitajiet ta’ EUTM Somalia sabiex tiżgura ż-żamma ta’ ordni u dixxiplina tajbin fost il-persunal ta’ EUTM Somalia.
            
         
         
            Artikolu 14
            Komunikazzjoni
            
               1.   EUTM Somalia tista’ tinstalla u topera stazzjonijiet tar-radju emittenti u riċeventi, kif ukoll sistemi satellitari. Hija għandha tikkoopera mal-awtoritajiet kompetenti tal-Istat Ospitanti bil-ħsieb li jiġu evitati l-konflitti fl-użu tal-frekwenzi adatti. L-Istat Ospitanti għandu jagħti aċċess mingħajr ħlas għall-ispettru tal-frekwenzi.
            
            
               2.   EUTM Somalia għandha tgawdi d-dritt għal komunikazzjoni bla restrizzjonijiet bir-radju (inkluż radju satellitari, mobbli jew tal-idejn), bit-telefon, bit-telegrafu, bil-fax u b’mezzi oħrajn, kif ukoll id-dritt li tistalla t-tagħmir meħtieġ għaż-żamma ta’ tali komunikazzjoni fi u bejn il-Faċilitajiet tal-EUTM Somalia, inkluż it-tqegħid ta’ cables u linji fissi għall-fini tal-operazzjoni.
            
            
               3.   Fil-faċilitajiet tagħha stess EUTM Somalia tista’ tagħmel l-arranġamenti meħtieġa sabiex titwassal il-posta indirizzata lil jew minn EUTM Somalia u/jew il-persunal ta’ EUTM Somalia.
            
         
         
            Artikolu 15
            Talbiet ta’ indennizz f’każ ta’ mewt, korriment, dannu u telf
            
               1.   EUTM Somalia u l-persunal ta’ EUTM Somalia m’għandhomx ikunu responsabbli għal kwalunkwe dannu jew telf ta’ proprjetà ċivili jew tal-gvern li jkunu relatati mal-ħtiġijiet operattivi jew ikkawżati minn attivitajiet marbutin ma’ disturbi ċivili jew il-protezzjoni ta’ EUTM Somalia.
            
            
               2.   Bil-ħsieb li tintlaħaq soluzzjoni bonarja, talbiet għal indennizz għal dannu fi jew telf ta’ proprjetà ċivili jew tal-gvern mhux koperti mill-paragrafu 1, kif ukoll talbiet għal indennizz għal mewt jew korriment ta’ persuni u għal dannu jew telf ta’ proprjetà ta’ EUTM Somalia, għandhom jintbagħtu lil EUTM Somalia permezz tal-awtoritajiet kompetenti tal-Istat Ospitanti, sa fejn ikunu kkonċernati talbiet għal indennizz imressqa minn persuni ġuridiċi jew fiżiċi mill-Istat Ospitanti, jew lill-awtoritajiet kompetenti tal-Istat Ospitanti, sa fejn ikunu kkonċernati talbiet għal indennizz imressqa minn EUTM Somalia.
            
            
               3.   Fejn ma tistax tinstab soluzzjoni bonarja, it-talba għandha tintbagħat lil kummissjoni għat-talbiet ta’ indennizz magħmula fuq bażi ugwali minn rappreżentanti ta’ EUTM Somalia u rappreżentanti tal-Istat Ospitanti. Is-soluzzjonijiet tat-talbiet għandhom jintlaħqu bi qbil komuni.
            
            
               4.   Meta ma tkunx tista’ tinstab soluzzjoni fil-kummissjoni ta’ indennizz, it-tilwima għandha:
               
                           (a)
                        
                        
                           għal talbiet ta’ EUR 40 000 jew inqas, tiġi riżolta b’mezzi diplomatiċi bejn l-Istat Ospitanti u rappreżentanti tal-UE;
                        
                     
                           (b)
                        
                        
                           għal talbiet ’il fuq mill-ammont imsemmi fil-punt (a), titressaq quddiem tribunal ta’ arbitraġġ, li d-deċiżjonijiet tagħha għandhom ikunu vinkolanti.
                        
                     
            
               5.   It-tribunal ta’ arbitraġġ għandu jkun kompost minn tliet arbitri, fejn wieħed minnhom ikun maħtur mill-Istat Ospitanti, ieħor ikun maħtur minn EUTM Somalia u t-tielet wieħed ikun maħtur mill-Istat Ospitanti u EUTM Somalia flimkien. Jekk waħda mill-partijiet ma taħtarx arbitru fi żmien xahrejn jew jekk ma jistax jintlaħaq qbil bejn l-Istat Ospitanti u EUTM Somalia dwar il-ħatra tat-tielet arbitru, l-arbitru inkwistjoni għandu jinħatar mill-President tal-Qorti tal-Ġustizzja tal-Unjoni Ewropea.
            
            
               6.   Għandu jiġi konkluż arranġament amministrattiv bejn EUTM Somalia u l-awtoritajiet amministrattivi tal-Istat Ospitanti sabiex jiġu determinati t-termini ta’ referenza tal-kummissjoni għal talbiet ta’ indennizz u tat-tribunal, il-proċedura applikabbli fi ħdan dawn l-organi u l-kondizzjonijiet li bihom għandhom jiġu ppreżentati t-talbiet.
            
         
         
            Artikolu 16
            Koordinazzjoni u tilwim
            
               1.   Il-kwistjonijiet kollha b’rabta mal-applikazzjoni ta’ dan il-Ftehim għandhom jiġu eżaminati b’mod konġunt mir-rappreżentanti ta’ EUTM Somalia u l-awtoritajiet kompetenti tal-Istat Ospitanti.
            
            
               2.   Jekk ma jkunx hemm soluzzjoni minn qabel, it-tilwim rigward l-interpretazzjoni jew l-applikazzjoni ta’ dan il-Ftehim għandu jiġi solvut esklużivament b’mezzi diplomatiċi bejn l-Istat Ospitanti u r-rappreżentanti tal-UE.
            
         
         
            Artikolu 17
            Dispożizzjonijiet oħrajn
            
               1.   Kull meta dan il-Ftehim jirreferi għall-privileġġi, l-immunitajiet u d-drittijiet ta’ EUTM Somalia u tal-persunal ta’ EUTM Somalia, il-Gvern tal-Istat Ospitanti għandu jkun responsabbli għall-implimentazzjoni tagħhom u għall-konformità magħhom min-naħa tal-awtoritajiet lokali rilevanti tal-Istat Ospitanti.
            
            
               2.   L-ebda parti minn dan il-Ftehim ma hi maħsuba jew m’għandha tinftiehem li tidderoga minn xi drittijiet li jistgħu jkunu marbuta ma’ Stat Membru tal-UE jew kwalunkwe Stat ieħor li jikkontribwixxi għal EUTM Somalia permezz ta’ xi ftehimiet oħrajn.
            
         
         
            Artikolu 18
            Arranġamenti ta’ implimentazzjoni
            Għall-finijiet tal-applikazzjoni ta’ dan il-Ftehim, il-kwistjonijiet operattivi, amministrattivi u tekniċi jistgħu jkunu s-suġġett ta’ arranġamenti separati li jiġu konklużi bejn il-Kmandant tal-Forza tal-Missjoni u l-awtoritajiet amministrattivi tal-Istat Ospitanti.
         
         
            Artikolu 19
            Dħul fis-seħħ u terminazzjoni
            
               1.   Dan il-Ftehim għandu jidħol fis-seħħ fil-jum meta jiġi ffirmat u għandu jibqa’ fis-seħħ sad-data tat-tluq tal-aħħar element ta’ EUTM Somalia u tal-aħħar membru tal-persunal ta’ EUTM Somalia, kif tkun innotifikata minn EUTM Somalia.
            
            
               2.   Minkejja l-paragrafu 1, id-dispożizzjonijiet stipulati fl-Artikolu 4(7), l-Artikolu 5(1) sa (3), (6) u (7), l-Artikolu 6(1), (3), (4), (6) u (8) sa (10), l-Artikolu 10(2), l-Artikolu 11, l-Artikolu 13(1) u (2) u l-Artikolu 15 għandhom jitqiesu bħala applikabbli mid-data tal-iskjerament tal-ewwel membri tal-persunal ta’ EUTM Somalia jekk dik id-data kienet qabel id-data tad-dħul fis-seħħ ta’ dan il-Ftehim.
            
            
               3.   Dan il-Ftehim jista’ jiġi emendat permezz ta’ ftehim bil-miktub bejn il-Partijiet.
            
            
               4.   It-terminazzjoni ta’ dan il-Ftehim ma għandhiex taffettwa d-drittijiet jew l-obbligi li jirriżultaw mill-eżekuzzjoni ta’ dan il-Ftehim qabel tali terminazzjoni.
            
         
         
            Magħmul f’Mogadishu, fil-25 ta’ Mejju 2021, duplikament bl-Ingliż.
            
               
                  Għall-Unjoni Ewropea
               
               
                  
            
            
               
                  Għar-Repubblika Federali tas-Somalja
               
               
                  
            
         
         
            (1)  ĠU UE L 44, 19.2.2010, p. 16.